Document ID: 32001R2058

Kommissionens forordning (EF) nr. 2058/2001
af 19. oktober 2001
om fravigelse af forordning (EF) nr. 2316/1999 om gennemførelsesbestemmelser til Rådets forordning (EF) nr. 1251/1999 for så vidt angår berettigelse til arealstøtte
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1038/2001(2), særlig artikel 9, og
ud fra følgende betragtninger:
(1) Ved Kommissionens forordning (EF) nr. 2316/1999(3), senest ændret ved forordning (EF) nr. 1157/2001(4), er der fastsat gennemførelsesbestemmelser til forordning (EF) nr. 1251/1999 for så vidt angår berettigelse til arealstøtte. Efter forordningens artikel 3, stk. 1, litra c), ydes der kun støtte for arealer, hvor afgrøden passes i hvert fald indtil blomstringens/skridningens begyndelse under normale vækstvilkår.
(2) Efter at såsæd af majs er blevet blandet med såsæd af genetisk modificeret majs, der ikke er godkendt i henhold til Rådets direktiv 90/220/EØF af 23. april 1990 om udsætning i miljøet af genetisk modificerede organismer(5), senest ændret ved direktiv 97/35//EF(6), har visse producenter i Østrig været nødsaget til at destruere deres majsafgrøder. Disse afgrøder har derfor ikke kunnet passes indtil blomstringsstadiet af årsager, som producenterne ikke selv var herre over. Artikel 3, stk. 1, litra c), i forordning (EF) nr. 2316/1999 bør derfor fraviges, for ikke at straffe de pågældende producenter unødigt.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Uanset artikel 3, stk. 1, litra c), i forordning (EF) nr. 2316/1999 er arealer i Østrig, der blev tilsået med såsæd af majs, som var blandet med såsæd af genetisk modificeret majs, der ikke er godkendt i henhold til direktiv 90/220/EØF, og som blev destrueret inden blomstringsperiodens begyndelse, fortsat berettiget til arealstøtte i produktionsåret 2001/02.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. oktober 2001.

Labels: 17
19
20
7
6
18